정조 17년 · 목
一春秋陵園展謁若値越津之時則船艙渡涉所用大小船數不下四五百艘京外搜覓中間操縱船人受弊去而蓋甚園所移奉水原之後歲一行幸當由津渡聖上深軫船人之弊特創舟橋之制捉船之事永爲革罷只取京江大船聯成橋梁弊除而事簡工省而費少實是利濟之具仍作永久之法一舟橋排置當取津路之形便自東湖以下水狹而岸高灘遠而流穩惟露梁爲最且輦路坦直而不回津路以露梁爲定宣陵靖陵章陵顯隆園行幸時及溫幸時竝用此路獻陵英陵寧陵行幸時移設於廣津一船艙排設例以大船倚閣水邊而岸之左右排植長木中實沙土高與船平工役之費極其浩大而事過則毀撤每年設此費不可支遂有以石代築之敎收聚江邊雜石鱗比高築以石灰塡補其隙完固堅實可以一築而爲永久之用以此爲定一橋梁所用船隻南北船艙相距爲一百九十把則容入大船當爲三十六隻以京江私船及訓局船擇用一京江大舶船卽今見在者八十隻橋梁所入新造完固者三十六隻外餘船竝爲分立於舟橋左右以爲維繫衛護之地一橋制排聯之際先擇諸船中體最大杉最高者碇住於江中以表中央仍以大小高下次第分聯於左右屬之船艙使橋制中高而兩端低下如穹橋之形一編結之法船隻先向上流下碇而駕龍木勿令兩頭相接錯排互進直當彼此杉板有若犬牙相制毋得動退然後南北船艙項船先以大束索分繫船之頭尾釘結於岸上次結縱梁及撑柱次鋪橫板次設欄干弔橋紅門一船隻排立之後在前以帆竿橫駕船上維繫各船而帆竿下豐上殺橫結不便且大長而橫亘多船一船有頉解纜亦難別取松木於長山串長爲三十五尺四面廣爲一尺每船各以五株酌量鋪板之長分排縱結而兩頭跨出船舷之外兩船梁頭互相對合以椓簪相對插之仍以葛纜緊束又以撑柱木項竪於船板之上俾無遊移之患一在前船上鋪以笆子實以沙土上鋪莎草非但造撤之際功役甚鉅若値雨水則泥濘必甚易致狼狽以兩湖分定長松板廣爲一尺厚爲三寸長則限御路四把之廣亦用四把鱗次橫鋪於縱梁上而兩板相接處用掩釘對合又於下邊以牽馬鐵跨釘兩板縫合處又於板之兩頭穿隱穴以麻索貫連維結於左右邊縱梁俾無動搖之弊一鋪板左右兩邊先設中方木次以短柱每一間刊立一柱以劈鍊木造成橫十字欄干連插於兩柱之間而先於柱一面對穿邊錫以爲欄干合接出入之地一露梁卽潮水往來之地潮盛則水高三四尺少亦數尺舟橋爲水所負高出船艙隨潮之多少上下層斷不成路勢雖欲補築船艙朝夕進退焂高焂低有難隨時作輟略倣弔橋之制造成板橋而縱排縱梁橫鋪廣板一如橋制以板橋縱梁之頭接於項船縱梁之頭而削爲凸凹之形相接插簪如三排目制樣以爲圓轉屈伸之地潮退舟高則板橋一頭隨舟而擧略有升降之勢而不至峻急潮退則平鋪船艙之上連成道路一南北船艙各設一紅箭門以表舟橋之界中央最高船又竪紅箭門以標江水之中央一舟橋之造輟看守動駕時排立護衛不可無軍卒而每船格軍爲十二名都合八十隻格軍殆近千數以此作隊修軍案留置本司舟橋造掇時以此格軍輪回使用動駕時舟橋船格軍每船十二名式着戰巾方色號衣排立於左右欄干外船頭挾船格軍排立於左右挾船以爲護衛之地一旣設作隊軍則不可無率之人自舟橋中央南爲前部北爲後部每三船作一䑸前後各五䑸略倣五司之制而餘船屬之中央設協總一人統領前後而以本司都廳兼差前後部各置領將一人而舟橋監官二人差定每䑸各置䑸長一人而以舟橋領將十人差定以爲圑束檢飭之地一有軍率之後當有標識之旗幟而此與行陣有異不必用大旗幟宜象舟水之義以別於陸軍之旗制中央紅箭門兩邊設二大旗一用黃色以標中央一用黑色以象水德每船頭各竪一旗而方色象五䑸次第帶象中央脚象該部旗面書以某䑸第幾船以標隊伍每船尾亦各竪一旗而方色帶脚一依船頭之制旗面則畵以鶻鷁以象古來畵船之制每船又各竪相風旗一面以爲占風之地一大駕渡涉時旣設將領軍卒則不可無總察之大將以隨駕外留營留陣大將自兵曹二望擬入受點若値該營大將隨駕之時則無以備員擬望以守總兩使臨時啓請通融擬入一排設舟橋之時及常時船艙之石築庫藏之本物必有專管檢察之人然後庶無疏虞之弊露梁鎭移屬本司而自本司差出別將以爲着實句檢之地該鎭所在糴糶錢穀一倂依前仍置以爲接濟之地一津路渡涉時例有津頭大次而排設之際糜費不些以露梁鎭舍定爲本司官廨而仍作幸行時大次一舟橋所入縱梁鋪板欄干等木物必有收藏之所然後可無朽傷之虞露梁本司傍近之地別作庫舍七十間藏置各項木物一大次守直修掃及點火等節令該鎭主管擧行則自有料布費用之需禁衛營錢一千兩貸下本鎭以爲取殖需用之地一舟橋排設撤去時以各船格軍輪回使用則別無財力之多人者而亦不無如干雜費湖南減額漕需木六同二十六疋屬之本司自戶曹捧上移送以爲需用之地用餘者次次儲留以爲不時之需一露梁南北岸近處居住船匠一倂案付本司除其雜役以爲造橋時使役之地一旣定舟橋之後工曹無船艙擧行之事本曹所屬各江管領竝移屬本司使役一造橋撤橋時當有監董之人各軍門將校之借用不但有弊船上看役亦不如船人之문嫺熟以船主中勤幹解事人擇出都監官一人監官二人領將十人使之分管船隻統率格軍着實監董之地一大駕渡涉時橋上點旗當以船上所竪旗幟擧行而旗手則以左右排立格軍使用一旗幟則藏置于露梁本司臨時出用而修補改備等節自本司擧行相風旗及格軍所着戰巾號衣帶則初次自本司造給隨後修補改備令各其船主擔當擧行一監官則領將中圈點差出領將則各船主擇其勤幹解事者使渠輩從公論圈點差出而監官則準二年遞改一船隻纜結葛索不如藁索別營網具三千立式每年移送本司以爲取用之地一鋪板縱梁欄干鐵物等屬着實句檢不致傷破閪失則可支十餘年而若干改備者以餘在者取用或致多數改備之時則縱梁取用於長山串鋪板取用於三南風落松鐵物等屬自本司造備一京江私船旣當橋役則不可無酬勞之道船業專以兩湖稅穀之載運爲主而近來京外侵求之弊轉甚未免失利各項弊端另加禁除別成節目以爲遵行之地一船隻使役旣有緊歇各邑船價亦有厚薄不可無分等區別之擧監官領將身旣任監董之役船隻又爲編入於舟橋則勞役爲最爲一等舟橋所入船隻爲二等左右挾船爲三等而各邑亦從厚薄而分三等使從公抽籤以去各邑分等使渠輩酌量修成册待後抽籤時堂上句檢擧行訓局船隻亦依他船例抽籤無得如前自擇之弊一船隻之以載穀行商無常遠出猝難聚會春秋陵幸自有元定之月趁期一齊來待之意預爲申飭於各船主毋敢失期如有違期不來者船主嚴懲後拔去抽籤中一舟橋司都提調三公例兼提調三軍門大將例兼而主管堂上一員自備局別爲啓下兼管濬川司主管堂上都廳一員三軍門千別將中抄擇啓下亦爲兼管濬川司都廳一造橋使役財力句檢本司主管堂上專管擧行例兼堂上則橋役時輪回往來看檢董飭一橋役時本司主管堂上出往則守總兩營前排依例定送一舟橋司印信一顆造送入用一員役則以濬川司員役兼役擧行一大束索分繫船之頭尾釘於岸上事有所論列於上方而束索終欠堅實亦不無經年朽傷之弊鐵索十把五把者各四件分繫於南北項船頭尾釘於岸上一結船網具每年三千立取用於別營而不足則二千立加取用一本司以新設衙門每於橋役時凡百器具每多窘速使喚之可以使役器械之可以借用者三軍門各該司捧甘取用一船艙石築或有修補之役則容入物力臨時稟定從便區劃取用一橋上旗幟有大小軍物之制大軍物則黃黑大旗各一面相風旗七十二面䑸船旗三十六面鶻鷁旗三十六面小軍物則黃黑大旗相風旗䑸船旗如數排立鶻鷁旗除之大小軍物則自舟師營臨時稟旨而橋上軍物若以大軍物命下則舟師大將該營軍物亦以大軍物擧行若以小軍物命下則該營軍物亦以小軍物擧行該營大軍物則舟師營認旗一面大中小五方旗各五面門旗十面角旗八面淸道旗金鼓旗各二面合三十八面巡令手牢子各十五雙吹打手三十三名塘報手別破陣攔後牙兵各二十名小軍物則置舟師營認旗一面大五方旗五面角旗四面黃門淸道金鼓旗各二面合十五面巡令手牢子各十雙吹打手十九名塘報手別破陣攔後牙兵各十名一船艙前面或値積沙距頭船懸隔則隨其形便當造退船艙前面先以體大方木長可四十尺者兩箇分排五穴插入五柱木柱木兩端各植椓簪橫着有若五層梯子樣下方木按下於水中而深限三尺柱木間間四處各以小抹木各兩箇八九尺者上端鑿穴挾㨁於下方木左右橫貫椓簪於枺木上端鑿穴處以防其下方木游移浮湧之弊仍以沙土盛於空石列積於方木上兩傍使之按壓石築底後面直竪柱木仍冒架梁四面分兩層縱橫貫插中方木蓋如造家之樣撑柱縱梁鋪板隱釘牽鐵繩編竝如橋制更以體大駕木最長者兩箇壓鎭於左右鋪板邊使不得進退